Valgusreostus

pisi|Valgusreostus New Yorgis (2004)
pisi|Augustiöine perseiidide vaatlus Luhasoos. Fotol on lisaks ühele perseiidile näha ka Linnutee ja Andromeeda galaktika ning horisondil valgusreostus
Valgusreostuseks (inglise keeles light pollution) nimetatakse nähtust, mille korral tehisvalgus satub sinna, kuhu sel pole ette nähtud sattuda.

Nagu iga muugi keskkonnareostus, näiteks õhu-, vee- ja mürareostus, kahjustab ka valgusreostus loodust, elutingimusi ja tervist.

Valgusreostus on tööstusliku tsivilisatsiooni kõrvalnähtus. Valgusreostust tekitavad nii hoonete välis- ja sisevalgustus, tänavavalgustus kui ka valgustatud välireklaamid ja valgusreklaamid. Oma panuse annavad sellesse rohke tehisvalgustusega äriettevõtted, kontorid, tööstusrajatised, spordirajatised jms. Kõige rängem on valgusreostus tihedasti asustatud tööstuspiirkondades iseäranis Euroopas, Põhja-Ameerikas ja Jaapanis ning Aasia ja Põhja-Aafrika suurlinnades, kuid isegi suhteliselt vähene valgushulk on märgatav ja tekitab keskkonnaprobleeme.

1980. aastatel pandi alus ülemaailmsele Pimeda Öötaeva liikumisele, mille eesmärk on teadvustada ühiskonnale valgusreostuse probleeme ja mõjutada seadusloomet valgusreostuse vähendamiseks. See liikumine algas kõigepealt astronoomide hulgas.

 Keskkonnamõju 
Valgusreostus kahjustab ökosüsteeme, sest ajab segi öö ja päeva vahelise rütmi. Valgusreostus raskendab nende röövloomade elu, kes on harjunud pimedas jahti pidama, sest saakloomad märkavad neid kergemini ja jõuavad paremini põgeneda. Valgusreostus raskendab merel olevate loomade ja lindude orienteerumist, sest häirib nende suunataju. Kõrghoonete valgustus ajab rändlinde segadusse. Mõjutatud on öösiti õitsevad lilled, keda tolmeldavad ööliblikad. See võib viia nende hukkumiseni.

Valgusreostuse tagajärjel muutub tähistaevas heledamaks, mis tekitab probleeme astronoomias, sest tähed ei paista enam taeva foonil nii hästi välja ning mõõtmiste täpsus väheneb. Observatooriumid on valgusreostuse vältimiseks kolinud tavaliselt maailma kõige hõredamalt asustatud piirkondadesse. Väga võimsad teleskoobid on avakosmoses, kus seni valgusreostus praktiliselt puudub.

 Tervisemõju 
Valgusreostusega on seostatud Alzheimeri tõve suuremat esinemistõenäosust reostatud piirkondades. Lisaks seostub see inimeste ülekaalulisuse, unehäirete, närvirakkude degeneratsiooni ja teatud vähivormide esinemissageduse kasvuga.

Valgusreostus Eestis
Eestis tehti esimene suurem uuring valgusreostuse kohta 2012. aastal Tallinna Tehnikaülikooli juhtimisel.

Riigikogule esitati küll 2015. aastal seda käsitleva atmosfääriõhu kaitse seaduse eelnõu, kuid esitatud kujul see seadus lugemist ei läbinud.Jaan-Juhan Oidermaa. "Eesti ööd muutuvad üha valgemaks ja sinisemaks" ERR Novaator, 20. märts 2019

2022. aastal kasvas valgusreostus hüppeliselt, muu hulgas oli märgata kesklinliku valgusreostuse laienemist aedlinna. Ajalooliselt madalama valgusreostuse tasemega piirkondi, näiteks Nõmmet ja Põhja-Tallinna, on hakanud mõjutama kinnisvaraarendusega kaasnev tänavavalgustuse ehitus. Võrreldes Soomes asuva Turu ja Rootsis asuva Göteborgi linnaga kasvas Tallinna valgusreostus sellele eelnenud kümne aastaga enam kui kolm korda kiiremini. 

 Vaata ka 
 Jevonsi paradoks

Viited

Välislingid

Uus seadus võtab käsile müra-, haisu- ning valgusreostuseprobleemid Kliimaministeeriumi koduleht, 8. jaanuar 2015
"Loomaökoloog: valgusreostus lööb segi ökosüsteemide hapra tasakaalu" ERR Novaator, 3. veebruar 2015
Risto Kozer. "Tallinna linnaruumi valgusreostus" Sirp, 20. veebruar 2015
Liina Tarkus. "Valgusreostuse reguleerimine Eesti linnades: valgustatud välireklaami linnakeskkonda paigutamise nõuded" bakalaureusetöö, 29. mai 2015
"Osoon: Jõehobu. Valgusreostus. Mets kui elukeskkond" Eesti Rahvusringhääling, 23. märts 2009
Rahvusvaheline Pimeda Taeva ühing
Valgustite tüübid, mis vähendavad valgusreostust
Valgustite paigalduse näidised
Maailma valgusreostusе kaart}}

Kategooria:Keskkonnareostus
Kategooria:Valgustus